b"\n_START_ARTICLE_\nRomersk provins\n_START_PARAGRAPH_\nRomersk provins (latin provincia) var den st\xc3\xb8rste territorielle og administrative enhet i Romerriket utenfor Den italienske halv\xc3\xb8y._NEWLINE_En provins ble normalt styrt av politikere av senators rang, normalt en tidligere konsul eller praetor. Et unntak var Egypt, som fra Augustus' tid ble styrt av en guvern\xc3\xb8r fra equites. Denne provinsen var s\xc3\xa5 viktig for kornforsyningen til Roma at keiseren trengte en person som var lettere \xc3\xa5 kontrollere der._NEWLINE_Under den romerske republikk ble guvern\xc3\xb8rer utnevnt for et \xc3\xa5r av gangen. Utnevnelsen skjedde ved loddtrekning eller direkte tildeling blant de som hadde en stand som tilsa at de fikk et slikt embete. De provinsene som var vanskeligst \xc3\xa5 styre, p\xc3\xa5 grunn av invasjoner fra nabostammer eller indre oppr\xc3\xb8r, ble gjerne gitt til konsuler. Legioner ble ogs\xc3\xa5 utplassert i provinser, med styrkeforhold ut fra hvilke trusler man hadde i provinsen. I keisertiden var det keiseren selv som utpekte guvern\xc3\xb8rer, og det ble mer vanlig \xc3\xa5 utnevne dem for flere \xc3\xa5r av gangen._NEWLINE_Den eldste provinsen var Sicilia, som ble erobret under f\xc3\xb8rste punerkrig 264\xe2\x80\x93241 f.Kr. og opprettet som provins i 241._NEWLINE_Antall provinser, og dere st\xc3\xb8rrelse, varierte over tid. Store provinser, som Pannonia og Moesia, ble delt opp for \xc3\xa5 unng\xc3\xa5 at guvern\xc3\xb8rene fikk for mye makt. Andre ganger kunne sm\xc3\xa5 provinser sl\xc3\xa5s sammen._NEWLINE_En stor reform av rikets inndeling ble gjennomf\xc3\xb8rt under keiser Diokletian rundt 290. Han delte opp de fleste provinser slik at tallet steg fra omtrent 50 til rundt 100. Disse ble igjen sammenfattet i tolv dioceser (dioecesis)."